**ΔΙΗΓΗΣΗ-ΠΙΣΤΗ//ΑΠΟΔΕΙΞΗ (18-19)**

**Μετάφραση**

**18** Από καμιά λοιπόν από τις άλλες εκστρατείες και περιφρουρήσεις δεν έμεινα πίσω ποτέ μέχρι τώρα ,αλλά σε όλη μου τη ζωή διαρκώς μαζί με τους πρώτους μεν εκστράτευα ,υποχωρούσα όμως μαζί με τους τελευταίους.

Και όμως πρέπει αυτούς που με φιλοτιμία και κοσμιότητα πολιτεύονται, από αυτού του είδους τις πράξεις να εξετάζετε ,αλλά δεν (πρέπει) ,αν κάποιος τρέφει μακριά μαλλιά ,για αυτό να τον μισείτε. Γιατί αυτού μεν του είδους οι ασχολίες ούτε τους ιδιώτες ούτε το δημόσιο βλάπτουν ενώ από αυτούς που επιθυμούν να μάχονται με τους εχθρούς όλοι εσείς ωφελείστε.

**19** Επομένως ,δεν αξίζει από την εξωτερική εμφάνιση ,κύριοι βουλευτές ,ούτε να αγαπάτε ούτε να μισείτε κανέναν αλλά από τις πράξεις του να τον εξετάζετε. Γιατί πολλοί μεν που μιλούσαν λίγο και ήταν ντυμένοι με κοσμιότητα έχουν γίνει αίτιοι μεγάλων συμφορών ενώ άλλοι που παραμελούν αυτά σας έχουν κάνει πολλά καλά.

**Σχόλια**

Στις τελευταίες παραγράφους της διήγησης –απόδειξης (18-19) ο Μαντίθεος απευθυνόμενος στους δικαστές υποστηρίζει ότι κριτήριο για την αξιολόγηση των πολιτών δεν πρέπει να είναι η εξωτερική τους εμφάνιση αλλά η ουσιαστική προσφορά τους προς την πόλη.

Τα **επιχειρήματα** που αναφέρει είναι τα εξής:

* Ο Μαντίθεος υπήρξε πάντα συνεπής στις στρατιωτικές του υποχρεώσεις προς την πόλη .Αυτή η συνέπεια στα στρατιωτικά ζητήματα συνεπάγεται κατά τον ρήτορα πως θα είναι άψογος και στην τήρηση των υποχρεώσεων που απορρέουν από την ανάληψη δημόσιου αξιώματος .Οι απόψεις λοιπόν που καταθέτει και σε αυτό το σημείο εξυπηρετούν τον στόχο της πειθούς των δικαστών σχετικά με την υπόθεσή του.
* Οι συνήθειες του κάθε πολίτη δε βλάπτουν ,δεν έχουν αρνητικές συνέπειες προς το δημόσιο συμφέρον και τους πολίτες.
* Η πόλη ωφελείται από τους ανθρώπους που πρόθυμα διακινδυνεύουν για χάρη της πόλης .
* Αντίθετα ,πολλές φορές έχουν κάνει κακό στην πόλη άνθρωποι με επιμελημένη εμφάνιση ενώ άλλοι που αδιαφορούν για αυτά έχουν ωφελήσει πραγματικά την πόλη. Το φαίνεσθαι πολλές φορές έρχεται σε αντίθεση με το είναι .Ο Μαντίθεος χρησιμοποιεί αυτήν τη γενική αλήθεια για να ενισχύσει τη θέση του .

**ΑΡΑ :** Ο Μαντίθεος δεν έχει επιμελημένη εμφάνιση αλλά αυτό δε βλάπτει τους συμπολίτες του ούτε πρέπει να αποτελέσει τεκμήριο για το ήθος του. Οι πράξεις του έχουν ωφελήσει την πόλη ,άρα είναι κατάλληλος για να αναλάβει πολιτικά αξιώματα .

* Στο σημείο αυτό είναι σκόπιμη η επισήμανση : ο Μαντίθεος και άλλοι νέοι της τάξης των ιππέων ,δηλ. της θεωρούμενης αριστοκρατικής τάξης άφηναν μακριά μαλλιά μιμούμενοι τους Λακεδαιμόνιους .Με αυτήν τη συνήθεια δήλωναν κατά κάποιο τρόπο και την πολιτική τους θέση .Έτσι πολλοί δημοκρατικοί τους αντιπαθούσαν ,αφού μάλιστα οι Αθηναίοι συνήθιζαν από την εφηβική τους ηλικία να έχουν κοντά μαλλιά.

**ΡΗΤΟΡΙΚΑ ΠΑΘΗ**

Ο ρήτορας προσπαθεί στο σημείο αυτό να αντιμετωπίσει την αντιπάθεια αυτών που θεωρούν ότι <<λακωνίζει >> εξαιτίας της εμφάνισής του .Με εύστοχο τρόπο δεν επικεντρώνεται στη δική του περίπτωση ,δε μιλά για τον εαυτό του αλλά επικαλείται << κάποιες γενικές αρχές και τη γενικότερη πείρα των ανθρώπων ,για να εξασφαλίσει έστω και την ανοχή των πολιτικών του αντιπάλων >>.

Επίσης ,κερδίζει τη συμπάθεια και την εκτίμηση των δικαστών για τη φιλοπατρία που επιδεικνύει.

**ΡΗΤΟΡΙΚΑ ΗΘΗ**

Ο Μαντίθεος είναι ευσυνείδητος ,φιλόπατρις ,φιλότιμος ,συνεπής προς τις υποχρεώσεις του.

**ΡΗΤΟΡΙΚΑ ΣΧΗΜΑΤΑ**

Η χρήση των **αντιθέσεων** στο σημείο αυτό σκοπό έχει να αποκαλύψει με ενάργεια τις απόψεις του ρήτορα ,να δώσει σαφήνεια και ζωηρότητα στον λόγο.

* μετὰ τῶν πρώτων μὲν τὰς ἐξόδους ποιούμενος, μετὰ τῶν τελευταίων δὲ ἀναχωρῶν.
* τὰ μὲν γὰρ τοιαῦτα ἐπιτηδεύματα οὔτε τοὺς ἰδιώτας οὔτε τὸ κοινὸν τῆς πόλεως βλάπτει, ἐκ δὲ τῶν κινδυνεύειν ἐθελόντων πρὸς τοὺς πολεμίους ἅπαντες ὑμεῖς ὠφελεῖσθε.
* πολλοὶ μὲν γὰρ μικρὸν διαλεγόμενοι καὶ κοσμίως ἀμπεχόμενοι μεγάλων κακῶν αἴτιοι γεγόνασιν, ἕτεροι δὲ τῶν τοιούτων ἀμελοῦντες πολλὰ κἀγαθὰ ὑμᾶς εἰσιν εἰργασμένοι.

**ΠΑΡΑΤΗΡΗΣΕΙΣ**

**1.**Γιατί ο Μαντίθεος κάνει λόγο για την εξωτερική του εμφάνιση; Πώς συσχετίζεται αυτή η αναφορά με την υπόθεσή του;

**2.**Σύμφωνα με τον Μαντίθεο ποιο πρέπει να είναι το κριτήριο αξιολόγησης των πολιτών; Πώς τεκμηριώνει την άποψή του;

**3.** έσχάτων ,φιλεῖν ,ἐπιμελούμενοι ,όλίγα : να βρείτε μέσα από το κείμενο τις αντώνυμες των λέξεων που σας δίνονται.

**4.** ἀπελείφθην , κομᾷ, ἀμελοῦντες , εἰργασμένοι : να γράψετε δύο ομόρριζες λέξεις της ν.ε. για καθεμία από τις παραπάνω λέξεις .